kaerle etc doen te weten alle iegenwoerdige ende toecomende
dat wy ontfaen hebben die oetmoedige supplicatie van wouter bosschaerts
arm scamel huysman belast met wive ende drie cleyn kinderen thouden
hoe dat geleden is des sondaeghe voor sinxcen een jaer dat hy suppliant
geweest is indt dorp van broechem opte plaetse aldaer hy daer vant
twee gesellen daer af deene hiet jan deens de sone van zynen meester
daer hy dagelyckx syn broot aen want ende dandere geselle hiet symon
van thielen welcke twee gesellen hadden zekere kyf woerden deen tegens
den anderen soe dat de selve symoen doen naden voirs. janne deens
sloech met eenen langen messe ende siende hy suppliant dat zyns
meesters zone te cort geloopen soude hebben staende in vreesen
van zynen lyve heeft hy suppliant hem bygevallen seggende totten
voers. janne deens hoiresone hout stede ende en biet den
rugge niet ic sal u by staen zoe dat hy suppliant doen daermede
den voers. symoen sloech met eenen pyl koker op zyn
hooft ende dien slach gegaen zynde heeft de voers.
jan deens den selven symoen toegescoten ende heeft
hem gegeven met eender corter daggen twee oft drie steken
in zyn lyf daer af dat hy zere corts daernae gecomen es van
levende lyve ter doot ter cause van welcke feyte ende
dootslach de voers. suppliant beduchtende rigeur van iusticie
es hem geabsenteert vuyt ons landt ende hertochdom van brabant
aldaer hy niet en soude dorren wederom comen keeren
hanteren noch converseren soe verre onse gracie ende genade
hier op verleent ende gedeylt en wordde alsoe hy seeght ons?
omme de selve zeer oetmoedelic biddende soe eyst dat wy
de saken voersch overgemerct den selven wouteren
bosschaerts suppliant genegen wesen tot zynder bede ende
supplicatie ende willende hem in dat stuck graciae ende genade
voirden? ende prefereren voer rigeur van iusticie ende
sunderlinge tot deser onser blyder incompste in onser stadt
van antwerpen hebben inden gevallen alsboven vergeven
quytgescholden ende geremitteert vergeven scelden quite ende
remitteren vuyt onser zunderlinger gracien midts desen onsen
brieve tfait ende dootslach boven verclaert mitgaders
allen peynen ende bruycken corporelle ende criminelle
daer inne hy vuyt cause van dien met datter aen cleeft tegens
ons ende iusticie mesdaen ende mesbruyckt mach hebben
ende hebben hem als te desen wedergestelt ende gerestitueert
stellen weder ende restitueren midts desen onsen voirs. brieve tot
zynder goede fame name ende geruechte in onsen landen ende
heerlicheden ende tot zynen onerbuerden goeden indien hy
enige heeft gelyck ende in alder manieren als hy was voir die
toecompst vanden dootslach voerschreven imponerende hierop
eeuwich zwygen ende scilencie onsen procureur generael van
brabant ende allen anderen onsen rechteren iusticieren ende
officieren wyen zy zyn satisfactie ende beternisse ierst ende
voer allen werck gedaen der geinteresseerde partyen indien
die noch nyet gedaen en zy ende eenige daertoe dient
civilic alleenlyck behoudelycken oick dat de selve
suppliant gehouden sal zyn de voern. dootslach iegens ons civilick
te beteren nae gelegentheyt vanden saeken ende de faculteyt van
zynen goeden ter ordonnancie ende taxatie van onsen lieven ende
getruwen die cancellier ende luyden van onsen rade in brabant
die wy daer toe committeren ontbieden daer om ende bevelen
den selven van onsen rade in brabant de voir hemlieden
geroupen dieghene dier behoeren geroupen te zyne zy
procederen wel ende dueghdelyc ter verifficatie ende
interinemente van desen onsen voers. brieve nae huere vorme
ende inhouden ende ter taxatie vanden voirn. civile boete
ende dat gedaen ende de selve civile boete getaxeert
betaelt ende volcommen zyn in handen vande ghene van
onser ontfangers oft anderen onsen officieren dient behoeren
sal die daervan gehouden sal wesen rekeninge bewys ende
reliqua te doene tonsen profyte metten anderen penningen
van zynen ontfange zy onsen drossat van brabant marcgrave
van antwerpen en'de allen anderen onsen ende der smaelre
heren rechteren iusticieren ende officieren tegewoerdich
ende toecomende dien dat aengaen oft aenroeren sal
moegen hueren stedehouderen ende eenyegelycken van hen
bysonder zoe hem toebehoeren sal doen laten ende gedoogen
den voirn. wouter bosschaerts suppliant van desen onsen tegewoerdiger
gracie remissie ende pardoene ende van alden inhouden van
desen inder voegen ende manieren voeren verhaelt rustelic
vredelic ende volcomelic genieten ende gebruycken sonder hem
te doen ofte laten geschien nu noch in toecomende tyden eenich
hinder stoot letsel oft moeyenisse aen live noch aen goeden
ter contrarien in eniger manieren maer inien zyn lyf oft
eenige van zynen voers. onverbuerden goeden zo voers. es
daeromme namaels gevangen gearresteert ofe becommert
waeren dat zy die stellen ende zetten oft doen stellen ende setten
ter stont ende zonder vertreck tot geheele ende volcomme
delivrancie want ons alsoe gelieft ende ten eynde
dat dit goet vast ende gestadich blyven tot eeuwigen
dagen zoe hebben wy den zegel daer van onser
here ende grootvader die keyser ende wy duerende den
tyt van onsen omejaertheden gebruyckt hebben hier
aen doen hangen behoudelycken in anderen saken ons
recht ende eeneygelycken tzyne in allen gegeven
in onsen voergenoemden stede van antwerpen inde maent van
februario int jaer ons heren duysentvyfhondert ende vierthien
aldus stont gesceven boven opte plycke by mynen
here den prince in zynen rade / ende geteekent haneton?
ende noch visa
gecollationeert ende bevondeen
accorderde metten originale
bij my
xxx handtekening